OBH 2075/1997.
Az állampolgári jogok országgyűlési biztosa általános helyettesének jelentése
Előadó: Dr. Kubinyi Katalin

A vizsgálat megindítása

A panaszos beadványában azt sérelmezte, hogy gyógypedagógiai oktatásra szoruló gyermeke számára az általános iskolában nincs biztosítva a gyógypedagógiai oktatás.

A vizsgálat célja annak megállapítása volt, hogy az adott településen az önkormányzat az általa működtetett intézmények oktatási színvonalával érvényre juttatja-e az Alkotmány 16. §-ban deklarált azon elvet, miszerint: "A Magyar Köztársaság különös gondot fordít az ifjúság létbiztonságára, oktatására és nevelésére, védelmezi az ifjúság érdekeit."

A megállapított tényállás

Az általános iskola igazgatójának megkeresésemre küldött válaszából az alábbiakat állapítottam meg:

Évek óta gondot okozott a Diósjenőn lévő általános iskola igazgatójának, hogy több alsó tagozatos tanulójuk nem tudta a normál tantervi követelményeket teljesíteni, ezért nem tudott évfolyamával tovább haladni.

1996 augusztusában felkérte a tantestület képviseletében az igazgató a Nógrád Megyei Áthelyezési Bizottságot, hogy vizsgálja meg ezen tanulókat és adjon segítséget fejlesztésükhöz. A Bizottsága vizsgálatot soron kívül elvégezte, és mind a nyolc vizsgált tanulót - köztük a panaszos kisfiát is - valamilyen oknál fogva enyhén értelmi fogyatékosnak, illetve különleges fejlesztésre szorulónak ítélte. Mivel a szülők nem járultak hozzá gyermekük intézeti elhelyezéséhez, a Diósjenői Általános Iskola felvállalta ezen tanulók integrált fejlesztését, azaz, hogy délelőtt a normál osztályban tanulnak és ehhez kapcsolódóan pedig heti hat órában történik külön a fejlesztésük, korrepetálásuk.

Ezt a fejlesztő munkát pedagógiai okból ugyanazok a tanítók végzik, a szervezésért az iskola vezetése a felelős, a szakmai segítséget pedig a Szátoki Kisegítő Iskola nyújtja. Az általános iskola vezetése gondoskodott a szükséges tanulói segédanyagok és tankönyvek beszerzéséről és a heti hat órás korrepetálást két csoportban megkezdték. A korrepetáláshoz szükséges anyagi fedezetet a helyi önkormányzat képviselő testülete a tartalék terhéből 1996. októberben biztosította.

A Nógrád Megyei Pedagógiai Intézet Tanulási Képességeket Vizsgáló Szakértői és Rehabilitációs Bizottságának részletes véleménye az alábbiakat tartalmazza:

"Az iskola részéről jó pedagógiai érzékkel történt a kiválogatás, diszkrimináció mentesen, nagy találati biztonsággal. Egy tanulót a más-, ötöt az enyhe értelmi fogyatékosság kategóriájába soroltunk. Valós problémákkal küzdő tanulókat vizsgáltunk - ellentétben más intézményekkel - nem a hátrányos helyzetű etnikum, deprivalt réteg gyermekeit.
Az a tény, hogy az áthelyezésre javasolt tanulók szinte kivétel nélkül magasabb osztályfokra léphettek (pl. általános 1. osztályból kisegítő 2. osztályba) a mérsékeltebb követelményeket támasztó iskolában, jó pedagógiai "karbantartásról", képességeknek megfelelő tudásszintről, megfelelő foglalkoztatásról tanúskodik. Továbbá bizonyítja azt is, hogy saját iskolájukban is képesek fejlődésre, továbbhaladásra abban az esetben, ha alacsonyabb színvonalú tantervi anyagon több egyéni fejlesztést, lassúbb haladási tempót biztosítunk számukra.
A fentieket kiegészítve az elkerülés ellenes (Szátok) szülői magatartással, valamint a tanulók jól szocializált magatartásképével úgy ítéljük meg, hogy a legoptimálisabb - gyermek és család érdekeinek leginkább megfelelő - megoldás integrált (heti 6 órás) nevelésük lehet.
A gyerekek problémája bár valóban komoly akadályt képez az általános iskolai megfelelésben, állapotuk mégsem annyira súlyos, hogy az indokolná a szülői háztól való elszakadásukat a lakóhelytől távol eső fogyatékos intézménybe való elkerülésüket.
Az iskolában szerzett kedvező pedagógiai attitűd, az iskola korábbi, általunk is eredményesnek tartott heti 6 órás tevékenysége, valamint az iskolaigazgató koncepciója (gyógypedagógus konzultáns, osztálytanító korrepetitor stb.) alapján garanciát látunk a több tanulót érintő integrált nevelés jóváhagyására."

Minden tanulóról külön is készített egyedi véleményt a Bizottság. A panaszos kisfiáról 1996. november 11-én készült szakjavaslat az alábbiakat tartalmazza:
"javasoljuk, hogy folytassa tanulmányait az enyhe fokban értelmileg sérültek általános iskolájának 2. osztályos tananyaga szerint, a helyi általános iskola integrált tanulójaként."

1998. áprilisában a Diósjenői Általános Iskola igazgatója arról a változásról tájékoztatott, hogy a panaszos kisfia kisegítő 3. osztályos tanuló lett, és vele - három kisegítő 5. osztályos társa mellett - Kovács Lászlóné gyógypedagógus foglalkozik heti 6 órában, egyébként a normál 2. osztály foglalkozásain vesz részt osztálytanítójával.

A vizsgálat megállapításai

A lefolytatott vizsgálat alapján alkotmányos visszásságot nem állapítottam meg.

A Diósjenői Általános Iskola igazgatója és nevelői testülete a közoktatási törvényben előírtaknak megfelelően gondoskodik a panaszos kisfiának oktatásáról.

A vizsgálatot erre tekintettel lezárom.

Budapest, 1998. augusztus 11.

Dr. Polt Péter